Diari Oficial de la Generalitat Valenciana


Sumari del DOGV 6420, del 20-12-2010 (2010/13310)

RESOLUCIÓ de 18 de novembre de 2010, del conseller de Solidaritat i Ciutadania, per la que es ratifica l'acord d'extinció i el balanç de liquidació de la Fundació Hospital Romero.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   6420

Data del DOGV
:   20-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13534


Data del document
:   18-11-2010

Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 18 de novembre de 2010, del conseller de Solidaritat i Ciutadania, per la que es ratifica l'acord d'extinció i el balanç de liquidació de la Fundació Hospital Romero. [2010/13603]  
Vist l'expedient sobre ratificació pel Protectorat de l'Acord d'Extinció adoptat pel Patronat de la Fundació Hospital Romero, així com el balanç de liquidació, resulten els següents,  
Fets  
Primer. El present expedient de ratificació té origen en el procediment d'informació prèvia incoat pel Protectorat de Fundacions per a regularitzar la situació de la Fundació o procedir a la seua extinció (DOCV núm. 6275, 26.05.2010).  
En data 10 de juny de 2010, segons Registre d'Entrada de la Conselleria de Justícia i Administracions Públiques, Jesús Ferrando i Peris, alcalde-president de l'Ajuntament de Benifairó de la Valldigna, Antonio Márquez Soler, rector de l'esmentat municipi i Vicent Benardi Ros Ordiñana, metge titular del municipi, tots ells patrons de la Fundació Hospital Romero, d'ara en avant la Fundació, en nom i representació d'aquesta, presenten escrit en què sol·licitaven del Protectorat de Fundacions la ratificació de l'Acord del Patronat de la Fundació, de data 24 de maig de 2010, que acorda l'extinció i liquidació del a Fundació a causa de la impossibilitat de realització del fi fundacional.  
Segon. La Fundació esmentada va ser constituïda mitjançant testament atorgat a València, el dia 12 de gener de 1895, davant del notari Vicente Sancho-Tello y Burguete, i va ser classificada per Reial Orde del Ministeri de la Governació, de data 28 de juliol de 1906, com de beneficència particular.  
Segons l'esmentada Orde de Classificació el Patronat estarà compost per l'alcalde de Benifairó, rector i metge cirurgià.  
L'objecte i finalitat de la Fundació, era la creació d'un alberg d'ancians i capellà de malalts pobres residents al poble.  
L'últim Patronat que consta inscrit al Registre de Fundacions de la Comunitat Valenciana ho va ser per Resolució, de data 2 de juny de 2010, dictada pel secretari autonòmic de Justícia i Interior de la Conselleria de Justícia i Administracions Públiques, i la seua composició és la següent:   
- L'alcalde president de l'Ajuntament de Benifairó de la Valldigna, Jesús Ferrando Peris  
- El rector de Benifairó de la Valldigna, reverend pare Antonio Márquez Soler.  
- El metge titular de Benifairó de la Valldigna, Vicent Bernadi Ros Ordiñana.  
La dotació de la Fundació va ser un predi situat en el municipi, en el qual es va construir l'edifici destinat a hospital l'any 1904 (únic bé que actualment consta en l'Inventari de béns de la Fundació), i la quantitat de 15.000 pesetes en dos títols de deute perpetu, (en data de hui amortitzada), amb el seu rendiment per afrontar les despeses de sosteniment de l'establiment benèfic. Tots els béns citats van ser aportats pel fundador Ricardo Romero Viguer.  
Segons el balanç final de liquidació presentat per la Fundació, el patrimoni net d'aquesta, a data 24 de maig de 2010, ascendeix a 100.461,10 €, valor de l'únic actiu existent a la data i consistent en l'immobilitzat material següent: parcel·la situada al municipi de Benifairó de la Valldigna, av. de la Valldigna núm.1, de superfície vint-i-una àrees i quaranta-dos centiàrees, sobre la mateixa s'assenta un edifici de planta baixa i figura rectangular que ocupa una superfície de tres-cents vint-i-cinc metres quadrats. Referència cadastral: 4443927VK5582P7635VK. La finca està inscrita al Registre de la Propietat d'Alzira, tom 1980, llibre 60 foli 56, finca registral núm.4393, pertany en ple domini a la Fundació Hospital Romero, i està destinada avui a Escola Infantil Municipal.  
Tercer. La causa al·legada per a l'extinció és la impossibilitat de realitzar els fins fundacionals. Segons la memòria aportada per la Fundació, ja des de l'inici de les activitats de l'establiment de beneficència es fa difícil la consecució del fi fundacional, perquè no arriba tan sols a l'adopció de les normes internes necessàries. Seria l'Ajuntament el que a costa seu va posar en funcionament l'establiment, si bé de l'escassa documentació obrant es desprén que només es va destinar al fi fundacional per un curt període de temps, principalment per l'obsolescència de la seua finalitat coberta pel sistema públic de sanitat.  
Davant d'aquesta realitat l'Ajuntament amb càrrec als seus pressupostos i «seguint sempre l'esperit que inspirà el fundador de destinar-lo a fins públics o d'interés general» va destinar l'immoble a escola i parvulari municipal, i va assumir les despeses de la dita activitat i de manteniment de l'edifici fins a l'actualitat, per la qual cosa s'evidencia la impossibilitat d'un exacte compliment dels fins i la falta de patrimoni per a fer-ho.  
Quart. Quant a la destinació del resultat de la liquidació, i com que no s'ha arribat a aprovar cap Estatut que continga tal previsió, el Patronat de la Fundació sol·licita que siga transferida la titularitat del citat immoble a l'Ajuntament de Benifairó de la Valldigna com a entitat sense ànim de lucre, que compta amb els recurs necessaris per a continuar mantenint l'ús educatiu que té actualment l'immoble, i que, així mateix, ha sufragat els costos de manteniment de l'esmentat edifici.  
Cinqué. Esmenada la sol·licitud, en els termes requerits pel Servei d'Entitats Jurídiques, la Comissió de Protectorat, en la sessió de 12 de novembre de 2010, emet informe favorable, entre altres, el punt del dia corresponent a la ratificació de l'Acord d'Extinció, del balanç de liquidació, així com de la destinació dels béns resultants, en els termes expressats en els apartats precedents.  
Fonaments de dret  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria correspon exercir, entre altres, les competències en matèria de fundacions.  
I l'article 2 del Decret 139/2001, de 5 de setembre, del Govern Valencià, pel que s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana l'exerceix la conselleria competent en matèria de fundacions, i que correspon al conseller la titularitat del Protectorat, sense perjuí de la possibilitat de la seua delegació o desconcentració.  
No obstant això, mitjançant Resolució de 30 de juliol de 2010, de la Conselleria de Justícia i Administracions Públiques (DOCV núm. 6323) sobre delegació de competències en altres òrgans de l'administració de la Generalitat, es va disposar delegar el titular de la Conselleria de Solidaritat i Ciutadania per a les competències del Protectorat de Fundacions no delegades en el secretari autonòmic de Justícia, entre les quals es troben les relatives a «l'extinció de les fundacions, i instar, si fa al cas, les corresponents accions judicials».  
Segon. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions:  
«Article 31. Causes d'extinció  
La Fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjuí del que disposen els articles 29 i 30 de la present Llei.  
d) Quan així resulte de la fusió a què es referix l'article anterior.  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
Article 32. Formes d'extinció  
1. En el supòsit del paràgraf a), de l'article anterior, la Fundació s'extingirà de ple dret.  
2. En els supòsits previstos en els paràgrafs b), c) i e) de l'article anterior, l'extinció de la fundació requerirà l'Acord del Patronat ratificat pel Protectorat. Si no hi ha Acord del Patronat, o aquest fóra ratificat pel Protectorat o pel Patronat, segons els casos.  
3. En el supòsit del paràgraf f), de l'article anterior, es requerirà resolució judicial motivada.  
4. L'acord d'extinció o, si és el cas, la resolució judicial, s'inscriuran en el corresponent Registre de Fundacions.»  
Tercer. Per la seua banda, l'article 26, apartat 2, de l'esmentada Llei 8/1998, assenyala que:  
«Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, fins i tot, per al supòsit de la seua extinció, a la consecució d'aquells, i que hagen sigut designats en el negoci fundacional o en els Estatuts de la fundació extingida. Si no n'hi ha, aquesta destinació podrà ser decidida, a favor de les mateixes fundacions i entitats mencionades, pel Patronat, quan tinga reconeguda aquesta facultat pel fundador, i a falta d'aqueixa facultat, correspondrà al Protectorat complir aquesta comesa.»  
Quart. Per tot això, a la vista de la documentació presentada, i d'acord amb allò que ha informat la Comissió de Protectorat, de data 12 de novembre de 2010, no s'aprecia motiu per a la denegació de la ratificació sol·licitada.  
Vistos els preceptes legals citats i la resta de generals de pertinent aplicació resolc:  
Primer  
Ratificar l'acord d'extinció de la Fundació Hospital Romero, adoptat pel seu Patronat, en data 24 de maig de 2010, així com el corresponent balanç de liquidació en els termes descrits en els fets segon i tercer de la present resolució, inclosa la destinació a donar als béns i drets resultants de la liquidació.  
Segon  
Inscriure al Registre de Fundacions de la Comunitat Valenciana la ratificació de l'Acord d'extinció i liquidació de la Fundació Hospital Romero.  
Així mateix, es recorda que d'acord amb allò que s'ha prescrit en l'article 26 de la Llei 8/1998, de 9 de desembre, de Fundacions de la Comunitat Valenciana, una vegada ratificat l'oportú balanç de liquidació pel Protectorat, i destinats els béns i drets a la Fundació o entitat sense ànim de lucre corresponent .  
«(..) es farà constar al Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'acompanyarà el certificat de l'Acord aprovatori del balanç de liquidació, la seua ratificació pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació al Registre, si resulten operacions pendents d'execució o formalització, hauran de ser dutes a terme pel Protectorat.»  
Notifiqueu la present resolució, que és definitiva en via administrativa amb l'advertència que contra aquesta podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, d'acord amb el que establix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes davant de la consellera de Justícia i Administracions Públiques, així com qualsevol altre recurs que s'estime procedent.  
València, 18 de novembre de 2010.- El conseller de Solidaritat i Ciutadania, p. d. (Resolució 30.07.2010): Rafael Blasco Castany.